‘दादुरा खोप अभियान सञ्चालन गर्न खोप वितरणमा समस्या छैन’
स्वास्थ्य कार्यालय बाँकेले दादुरा रुबेला खोप अभियान सञ्चालन गर्न खोपको वितरणमा कुनै समस्या नरहेको जनाएको छ ।
काठमाडौं, पुस २८ गते । स्वास्थ्य कार्यालय बाँकेले दादुरा रुबेला खोप अभियान सञ्चालन गर्न खोपको वितरणमा कुनै समस्या नरहेको जनाएको छ । स्वास्थ्य कार्यालय बाँकेका खोप सुपरभाइजर नरेश श्रेष्ठले दादुराको महामारी फैलिरहेका वडाहरूमा सञ्चालित खोप अभियान सञ्चालन गर्न खोप वितरणमा कुनै समस्या नभएको स्पष्ट पार्नुभयो ।उहाँका अनुसार सरकारले २२ देखि २७ गतेसम्म सात हजार १६३ जनालाई खोप लगाइसकेको छ । जिल्लामा सात हजार मात्रा दादुरा रुबेला खोप स्टकमा रहेका छन् । आज (बिहीबार) थप खोप प्रदेश स्वास्थ्य आपूर्ति व्यवस्थापन केन्द्रमार्फत प्राप्त हुन लागेको स्वास्थ्य कार्यालय बाँकेले जनाएको छ ।१६ दिनमा ११५ जनामा दादुरा पुष्टिदादुरा १६ दिनमा दादुरा ११५ जनामा पुष्टि भइसकेको छ । खोप सुपरभाइजर श्रेष्ठका अनुसार उक्त वडामा पुस १२ गतेदेखि आजसम्म दादुराबाट ११५ जना बालबालिकाहरू सङ्क्रमित भएका छन् भने एक जनाको मृत्यु भएको छ ।सङ्क्रमितमध्ये दुई जना अस्पतालमा र ५८ जना होम आइसोलेसनमा गरी ६२ जना बिरामी रहेका छन् । बिरामीमध्ये ५२ जना सङ्क्रमण मुक्त भएका छन् । श्रेष्ठका अनुसार सङ्क्रमितमध्ये अधिकांशले दादुरा रुबेलाविरुद्धको खोप लगाएका छैनन् ।सरकारले दादुराको जोखिम न्यूनीकरण गर्ने उद्देश्यले पुस २२ गतेबाट महामारी फैलिएका वडामा ६ महिनादेखि १५ महिनासम्मका बालबालिकालाई दादुरा रुबेलाविरुद्धको खोप अभियान सञ्चालनमा ल्याएको छ ।आज नेपालगन्ज उपमहानगरपालिकाअन्तर्गत १, ४, ५, ७, ८, ११, १४ र १५ का सात वडामा १५ खोप केन्द्रबाट बिहान १० देखि अपराह्न ४ बजेसम्म खोप अभियान सञ्चालनमा रहेको श्रेष्ठले जानकारी दिनुभयो ।दादुरा के हो ?सरुवारोग विशेषज्ञ डा.जनक कोइरालाका अनुसार दादुरा निकै छिटो सर्ने सरुवा रोग हो । यो रोग पाँच वर्ष मुनिका बालबालिकाहरूलाई धेरै लाग्ने र यसले छिटो छिटो महामारीको रूप दिने डा. कोइराला बताउनुहुन्छ ।उहाँका अनुसार दादुरा भाइरस मानिसबाट मानिसमा मात्र सर्दछ । यो भाइरस सङ्क्रमण भएको व्यक्तिको नाम तथा घाँटीमा रही वृद्धि हुने र श्वास नली एवम् भित्री अङ्गहरूमा सङ्क्रमण गर्दछ । दादुरा रोग सङ्क्रमण भएको व्यक्तिले खोक्दा हाछिँउ गर्दा निस्कने छिट्टा एक व्यक्तिबाट अर्को व्यक्तिमा हावाको माध्यमबाट सर्दछ ।डा.कोइरालाका अनुसार ज्वरो आउनु र शरीरमा राता बिमिरा देखा पर्नु दादुरा रोगका प्रमुख लक्षण हुन् । यसको साथै रुघाखोकीको लक्षणहरूमा नाकबाट पानी बग्ने, खोकी लाग्ने, आँखा रातो हुने, आँखा पाक्ने जस्ता लक्षण देखिने डा. कोइराला बताउनुहुन्छ ।चिकित्सकका अनुसार रोगीको सम्पर्कमा आएको १० देखि १२ दिन पछि मात्र दादुराको लक्षण देखा पर्दछ । दादुरा सङ्क्रमित व्यक्तिलाई डाबर र बिमिरा देखा पर्नुभन्दा ४ दिन अगाडी देखि र डाबर देखा परेको ४ दिन पछि सम्म अर्को व्यक्तिमा सर्न सक्दछ ।चिकित्सक अनुसार दादुरा रोग लागेपछि यसको उपचार छैन । तर, यस्तो रोग लागेका व्यक्तिहरूलाई छुट्टै राख्नुपर्छ ।साथै बिरामीलाई भिटामिन ‘ए’ अनिवार्य रूपमा खुवाउनु चिकित्सकको आग्रह छ । दादुरा रोगबाट बच्ने एक मात्र उपाय दादुराविरुद्धको खोप लगाउनु हो । यो रोगबाट बचाउन सरकारले राष्ट्रिय खोप अभियानअन्तर्गत नौ देखि १५ महिनासम्मका बालबालिकालाई खोप अभियान सञ्चालन गर्दै आएको छ । बालबालिकालाई अनिवार्य रूपमा दादुरा खोप लगाउन चिकित्सकको सुझाव ।दुई डोज खोप लगाएमा यसको प्रभावकारिता ९७ प्रतिशत हुने विभिन्न अध्ययनहरूले देखाएको छ ।